Uredba Komisije (ES) št. 1659/2000

z dne 26. julija 2000

o spremembah Uredbe (ES) št. 1445/95 o pravilih za uporabo uvoznih in izvoznih dovoljenj za goveje in telečje meso

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1254/1999 z dne 17. maja 1999 o skupni ureditvi trga za goveje in telečje meso [1] ter zlasti členov 29(2) in 33(12) Uredbe,

ob upoštevanju naslednjega:

(1) Člen 7 Uredbe Komisije (ES) št. 1445/95 z dne 26. junija 1995 o pravilih za uporabo uvoznih in izvoznih dovoljenj za goveje in telečje meso [2], kakor je bila nazadnje spremenjena z Uredbo (ES) št. 1439/2000 [3], odstopa od člena 5(1) Uredbe Komisije (EGS) št. 3719/88 z dne 16. novembra 1988 o določitvi skupnih podrobnih pravil za uporabo sistema uvoznih in izvoznih dovoljenj in potrdil o vnaprejšnji določitvi kmetijskih proizvodov [4], kakor je bila nazadnje spremenjena z Uredbo (ES) št. 1127/1999 [5], s tem, da določa znesek 60 EUR, pod katerim ni potrebno dovoljenje za proizvode, za katere se nadomestilo ni zahtevalo. Zaradi poenostavitve je treba ta znesek pretvoriti v glavo živega goveda in v tone za druge proizvode.

(2) Člen 8(1) Uredbe (ES) št. 1445/95 določa rok veljavnosti 75 dni za izvozna dovoljenja z vnaprejšnjo določitvijo nadomestila za čistopasemske plemenske živali, ki se uvrščajo pod oznako KN 010210, in rok štirih mesecev plus tekoči mesec za dovoljenja, izdana po postopku iz člena 44 Uredbe (EGS) št. 3719/88. Izkušnje kažejo, da so ti roki prekratki in da bi jih bilo treba podaljšati na pet mesecev plus tekoči mesec. Hkrati bi moralo odstopanje z 21 na 90 dni podaljšati rok iz člena 44(5) Uredbe (EGS) št. 3719/88, v katerem mora izvoznik obvestiti agencijo, ki je izdala dovoljenje, o izidih razpisnega postopka v tretji državi.

(3) Ukrepi, predvideni s to uredbo, so v skladu z mnenjem Upravljalnega odbora za goveje in telečje meso –

SPREJELA NASLEDNJO UREDBO:

Člen 1

Uredba (ES) št. 1445/95 se spremeni:

1. 1. V členu 7 se drugi odstavek nadomesti z naslednjim:

"Vendar pa ne glede na četrto alineo člena 5(1) Uredbe (EGS) št. 3719/88 izvozno dovoljenje ni potrebno za proizvode, vključene v drugo alineo člena 8(2), v količinah, ki ne presegajo devet glav za proizvode, uvrščene pod oznako KN 0102, in ne presegajo dveh ton za druge proizvode."

2. 2. Člen 8(1) se nadomesti z naslednjim:

"1. Rok veljavnosti dovoljenj za izvoz proizvodov, za katere se zahteva nadomestilo in za katere je treba izdati izvozno dovoljenje z vnaprejšnjo določitvijo nadomestila, je:

- – pet mesecev plus tekoči mesec za proizvode, ki se uvrščajo pod oznako KN 010210, in 75 dni za proizvode, ki se uvrščajo pod oznaki KN 010290 in 1602,

- – 30 dni za druge proizvode,

od dneva izdaje v smislu člena 21(2) Uredbe (EGS) št. 3719/88.

Veljavnost dovoljenj za izvoz govejega in telečjega mesa, izdanih po postopku, ki je določen v členu 44 Uredbe (EGS) št. 3719/88, pa poteče ob koncu

- – petega meseca za proizvode, ki se uvrščajo pod oznako KN 010210,

- – četrtega meseca za druge proizvode

po dnevu izdaje v smislu člena 21(2) navede uredbe.

Z odstopanjem od člena 44(5) Uredbe (EGS) št. 3719/88 se rok 21 dni za proizvode, ki se uvrščajo pod oznako KN 010210, nadomesti z 90 dnevi."

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 26. julija 2000

Za Komisijo

Franz Fischler

Član Komisije

[1] OJ L 160, 26.6.1999.

[2] OJ L 143, 27.6.1995.

[3] OJ L 161, 1.7.2000.

[4] OJ L 331, 2.12.1988.

[5] OJ L 135, 29.5.1999.

--------------------------------------------------